በባሕር ላይ የተጣለች ነብስ በዓለም ከበረች፡፡
ባሕር ዳር፡ መስከረም 16/2013ዓ.ም (አብመድ) ዕሌኒስ እመነቷን አላፈረሰችም፤ ለበሏ የገባችለትን ቃል አልካደችም፡፡ ይህም ቃል ውቅያኖስ አሻግሮ ታላቅ አድርጓታል፡፡ በልብ የተያዘ ስንቅ ከዓለት የጠጠረ እምነት መከራን ያሻግራል፡፡ መስቀል በዘመነ ኦሪት የወንጀለኛ መቅጫ ነበር፣ በዘመነ ሐዲስ ያ ሥርዓት ተሻረ፤ ከሁሉም በላይ ከበረ፤ ክርስቲያኖች ከፍ አድርገው ያከብሩታል፡፡ ሕይወታችን ነውም ይሉታል፡፡ መስቀል ለኢትዮጵያውያን ምንድን ነው ብለን የጠዬቅናቸው ሊቀ ሊቃውንት ስምአኮነ መልአክ ‹‹ለክርስቲያኖች ሕይወት ለሌላው ኢትዮጵያውያን ደግሞ ሀብት ነው›› ብለውኛል፡፡አባቶች ኢየሱስ ክርስቶስ ‘‘ዓለምን ከፈጠረበትና ካፀናበት ጥበብ ይልቅ ሰው ሆኖ ሞትን በሞት ሽሮ ዓለምን ያዳነበት ጥበብ ይበልጣል’’ ይላሉ፡፡ ለምን ካሉ የማይሞተው ሞቷልና፣ ሞትን ድል ይነሳ ዘንድ ሞቷልና፡፡ መስቀል የሚለውን ቃል አዳም በድሎ ቃል ኪዳን ሲገባለት የተጠራ ነው ይላሉ አበው፡፡ ነገር ግን የክርስቶስ ሕይወት በፈቃድ እስካለፈችበት ጊዜ ወንጀለኛ የሚቀጣበት፣ ያጠፋ ሕይወቱ የሚያልፍበት እንጂ ከሞት ወደሕይወት የሚሻገሩበት አይልነበረም፡፡ለአዳም የተገባለት ቃል ደረሰ፡፡ ክርስቶስ ከማርያም ተወለደ፡፡ ከኃጢአት በስተቀር የሰው ልጅ የሚያደርገውን ሁሉ እያደረገ አደገ፡፡ ሰው የሚያደርገውን አደረገ እንደአምላክነቱ ታምራትንም ያደርግ ነበር ይላሉ አበው፡፡ የአዳም እዳ እንዲደመሰስ፣ ትንቢት እንዲፈፀም የገነት ደጆች እንዲከፈቱ የሲኦል በሮች ባዶ እንዲቀሩ፡፡ በጥበብ ተውልዶ በጥበብ ያደገው ክርስቶስ በ33 ዓመት ከሦስት ወራት ዕድሜው ወደቀራንዮ አደባባይ ተወሰደ፡፡ ወንጀለኛ ነህ ተባለ ተቀጣ፡፡ በዚያች የፍርድ ቀን ለፈራጆች ክርስቶስም ሆነ በቀኝ እና በግራ የተሰቀሉት ወንበዴዎች እኩል ነበሩ፡፡ ክርስቶስ ከወንበዴዎቹ የሚበልጠው በሠራው ወንጀል ካልሆነ በስቀተር የሠራው መልካም ሥራ አልታዬለትም፡፡ አምላክነቱም አልታወቀለትም፤ ፍርድ ተገመደለ በርባን ተፈታ ክርሰቶስ ተገደለ፡፡ድህረ ስቅለተ ክርስቶስ መገደያው ማዳኛ፣ ሟቹ መድኃኒት፣ ሞትን አሸናፊ የሞትና የሕይወት ገዥና ፈጣሪ መሆኑ ታወቀ፡፡ መስቀሉ በምድር ታምራትን ያደርግ ነበርና ለመውሰድ የሚመኙት በረከቱ፡፡ መስቀሉ በአይሁዳውያን የተቀበረበትን ጨምሮ ለሦስት ጊዜ ጠፍቶ እንደነበር የአራቱ ጉባያት መምህር ሊቀ ሊቃውንት ስምአኮነ መልአክ ነግረውኛል፡፡ ከዚህ ሁሉ የጥፋት ጊዜ በኋላ ነው የተመረጠው የእርቅ፣ የሰላም፣ የነጻነትና የአሸናፊነት አርማው ወደ ተመረጠችው ሀገር የመጣው፡፡የክርስቶስን መስቀል ለማውጣት ያልተመኜ አልነበረም፡፡ የተመረጠ ግን አንድ ብቻ ነው፡፡ ይህንም ለማድረግ የተመረጠች አንዲት ደግ ሴት ነበረች፡፡ ከእርሷ በፊት የመጡና መስቀሉን ለማውጣት የተመኙ ሁሉ አልተሳካለቸውም፡፡ ይህች ሴት ተርቢኖስ የሚባል ባል አግብታ ትኖር ነበር፡፡ ትዳራቸው የሠመረ ፍቅራቸው በአርያነት የሚጠቀስ ነበር፡፡ ተርቢኖስ ነጋዴ ነበር፡፡ እርሷ ደግሞ እመቤት፡፡ተርቢኖስ ባሕርና ውቅያኖስ በመርከብ እያቆራረጠ ይነግድ ነበር፡፡ ዕሌኒ ባለቤቷ ለንግድ ሲርቅ ለባለቤቷ እየፀለዬችና መልካም ነገር እየተመኜች ከቤቷ አጥር ግቢ ውስጥ አትወጣም ነበር፡፡ የንግድ ቆይታው ሲያንስ በወራት ሲበዛ ደግሞ በዓመታት የሚቆጠር ነበር እንጂ እንደዛሬው ውሎ ገብ አይለነበረም፡፡ በዚህ ሩቅ ጊዜም ባልና ሚስት ወላጅና ልጆች ይነፋፈቃሉ፡፡ ምን ይሆኑ የሚለው ጭንቀትና ሐሳብም ይጠነክራል፡፡ከዕለታት በአንዷ ቀን ተርቢኖስ ከረጅም ጊዜ የንግድ ቆይታ ይመለሳል፡፡ ባሕር አቋርጠው የሄዱበት መርከብ መልህቁን ወደሚዘረጋበት ሲጠጋም ከጓደኞቹ መካከል አንደኛው ‹‹በእግዚአብሔር ፈቃድ ከብዙ ነገር ተረፍን፤ ነገር ግን ሚስቶቻችን ሌላ ሰው ሳይወዱ ይጠብቁን ይሆን?›› ሲል ጠዬቀ፡፡ ሚስቱን ከልቡ የሚወደውና የሚያምነው ተርቢኖስ ‹‹እንኳን በሰላም ከዚህ አደረሰን እንጂ ስቴን በዚህ አልጠረጥራትም›› አለ፡፡ ጓደኛውም ‹‹የአንተ ሚስት ከማን ትበልጣለች? አሁን ሄጄ ለምዳኝ ለምጃት ብመጣ ምን ትቀጣለህ?›› አለው፡፡ በሚስቱ ሙሉ እመነት ያለው ተርቢኖስም ይህን ብታደርግ የለፋሁበትን ሀብትና ንብረት ውሰድ አንተም ባታደርግ እኔ ያንተን ሀብት ልወስድ ሲሉ ተስማሙ፡፡ያ ነጋዴም መርከቦቹ በወደብ ሲደርሱ ከነጋዴዎች ሁሉ ቀድሞ ወደተርቢኖስ ባለቤት አመራ፡፡ በቤቷም በደረሰ ጊዜ ዕሌኒን ማናገር እንደሚፈልግ ጠዬቀ፡፡ ዕሌኒም በአገልጋይዋ አማካኝነት ሰው እንደሚፈልጋት ተነገረች፡፡ ልቧ በተርቢኖስ ፍቅርና እመነት የፀናው ዕሌኒም ‹‹ከመቼ ወዲህ ነው እንግዳ የማነጋግረው›› ብላ መለሰች፡፡ አገልጋይዋንም መታቻት፡፡ እርሷን አይሆንም ስልህ አድረጊ ብለህ አስመታኸኝ አለችው፡፡ ያ ነጋዴም አፈረ፡፡ ነገር ግን በዚህ ተሸንፎ አልተመለሰም፡፡ ሌላ የሐብት መውረሻ ዘዴ ዘዬደ፡፡ጥቂት አሰብ አድርጎ ‘‘ባልና ሚስቱ ብቻ የሚተዋወቁበት ምን ጉዳይ አላቸው?’’ ሲል ሠራተኛይቱን ጠዬቀ፡፡ ይህን ነገር ብታደርግለትም ገፀ በረከት እንደሚሰጣት ቃል ገባላት፡፡ በጥቅም ተገናኙ፤ ሁለታቸው ብቻ የሚገናኙበትን ሚስጥር ተናገረች፡፡ እርሷም ‘‘የእመቤቴ ሐብል አለ፤ እርሱን እሰጥሃለሁ፡፡ ከዚያ በፊት ግን በከተማው ውጣና ‘ነጋዴዎች መጡ የብስ ረገጡ’ እያልክ አስወራ፤ ሕዝቡም እንደሰማ ተመልሰህ ና’’ አለችው፡፡ የተባለውን ሊያደርግ ሄደ፡፡አገልጋይዋ የተባለውችውን ለማድረግ ወደቤቷ ገባች፤ አገልጋይዋም ዕሌኒን ‘‘ነጋዴዎች በሰላም ደርሰዋልና እንዲቀበሏቸው ይነሱና ገላዎትን ይታጠቡ፤ ይዘገጃጁም’’ አለቻት፡፡ እርሷም በደስታ ተነስታ የተባለችውን አደረገች፡፡ በዚህ መካከል የዕሌኒ የወርቅ ሀብል ወጥቶ ለነጋዴው ተሰጠ፡፡ ነጋዴውም የልቡን ሲያገኝ ወደ ተርቢኖስ ተመልሶ ሚስትህ ‘‘ለምጃት ለምዳኝ መጣሁ’’ አለው፡፡ እርሱም ‘‘ይህስ ውሸት ነው፤ የምታረጋግጥብት ምን አለህ?’’ አለው፡፡ ሁለታቸው ብቻ የሚያውቁትን ወርቅ አውጥቶ ሰጠው፡፡ ተርቢኖስ ደነገጠ፤ እምነቱ ሲከዳው ተሰማው፡፡ በገባው ቃል መሠረት የሚስቱን እምነትና ያካበተውን ንበረት አሳልፎ ለእኩዩ ነጋዴ ሰጥቶ አዝኖ ወደቤቱ መጣ፡፡ተርቢኖስ በቤቱ ገብቶ ከበፊቱ የተለዬ የሐዘንና የቁጭት ስሜት ያሳይ ነበርና ዕሌኒ ተጨነቀች፡፡ ‘‘ምነው ምን ሆነሃል?’’ ብላ ጠዬቀችው፡፡ እርሱም ‘‘ብዙ ጊዜ የለፋሁበት ሀብትና ንበረት ማዕበል በላብኝ፤ ለዚያ ነው ያዘንኩት’’ አላት፡፡ ‘‘በእርሱስ አትዘን፤ እግዚአብሔር ሰጠ እግዚአብሔር ነሳ፤ እንኳን አንተ በሰላም መጣህ እንጂ ሀብቱ ይመለሳል’’ አለችው፡፡ እርሱም ‘‘ከእንግዲህ በተከብርኩበት ሀገር ተዋርጄ አልኖርምና ወደማልታወቅበት ሀገር እሄዳለሁ፤ አንቺም ከወደድሽው ሰው ጋር ኑሪ’’ አላት፡፡